CELEX: 52012PC0167
Language: hu
Date: 2012-04-17
Title: Javaslat AZ EURÓPAI PARLAMENT ÉS A TANÁCS RENDELETE az európai statisztikákról szóló 223/2009/EK rendelet módosításáról

|
			
		
		
		52012PC0167
		
			Javaslat AZ EURÓPAI PARLAMENT ÉS A TANÁCS RENDELETE az európai statisztikákról szóló 223/2009/EK rendelet módosításáról /* COM/2012/0167 final - 2012/0084 (COD) */
			
				
		
		
			
			   	INDOKOLÁS
1.           A JAVASLAT HÁTTERE
A megfelelő, tényekkel alátámasztott
döntéshozatalhoz a döntéshozóknak, az üzleti vállalkozásoknak és a polgároknak
egyre inkább szükségük van megbízható statisztikákra. Ennélfogva valamennyi
statisztikai hatóság legfőbb feladata, hogy biztosítsa a jó
minőségű adatok szolgáltatását. Az európai statisztika gyakorlati
kódexét[1]
2005-ben fogadták el, az európai statisztikai rendszer európai statisztikák
fejlesztésére, előállítására és terjesztésére vonatkozó alapvető jogi
keretét pedig 2009-ben az Európai Parlament és a Tanács európai statisztikákról
szóló 2009. március 11-i 223/2009/EK rendeletének[2] elfogadása révén korszerűsítették.
A
közelmúlt gazdasági fejleményei ismét rámutattak arra, hogy a statisztikák
megbízhatóságának további megerősítésére van szükség. A gazdaságpolitikai
eszközökre és eredményekre a korábbinál jóval nagyobb hatást gyakoroltak a
globális pénzügyi piacok hangulati tényezői és az e piacok szereplői
által alkalmazott stratégiák. A statisztikák mára annyira hitelesek, amennyire
a közvélemény – azaz a pénzügyi piacok – hitelesnek tartja azokat. A
statisztikai adatok technikai minőségértékelési szempontok szerinti
megbízhatósága elengedhetetlen a felhasználók bizalmának elnyeréséhez. A
statisztikai adatokat szolgáltató intézmények megbízhatósága azonban ugyanilyen
fontos. Ebben az összefüggésben különös hangsúlyt kell helyezni a statisztikai hatóságok
szakmai függetlenségére, és azt jogszabályban kell biztosítani.
A Bizottság elismerte ezeket a tényeket, és „Az
európai statisztikák szilárd minőségirányítása felé”[3] című közleményében megállapította, hogy
a nemzeti statisztikai hivatalok (NSH-k) szakmai függetlenségére vonatkozó elv
feltétel nélküli alkalmazásával, a nemzeti statisztikai hivatalok nemzeti
statisztikai rendszereken belüli koordinációs szerepének tisztázásával és az
adminisztratív adatok statisztikai célú felhasználásának előmozdításával
meg kell erősíteni az európai statisztikai rendszer (ESS) irányítását.
Javasolta továbbá a „Kötelezettségvállalások a statisztikába vetett bizalomért”
című dokumentum létrehozását annak érdekében, hogy felhívják a nemzeti
kormányok figyelmét saját szerepükre, valamint társfelelősségükre abban,
hogy az NSH-k függetlenségének tiszteletben tartásával biztosítsák a hivatalos
statisztikák megbízhatóságát. A közlemény szerint ezen intézkedések mindegyikét
a 223/2009/EK rendelet módosításával kell bevezetni. Ezenfelül az európai
statisztika gyakorlati kódexét ennek megfelelően módosítani kell[4].
A fenti közleményben szereplő
helyzetértékelést és a javasolt javító intézkedéseket az Ecofin Tanács
támogatta (2011. június 20-i 3100. ülés). Az NSH-k szakmai
függetlenségére vonatkozó elv központi jelentőségét az Európai
Parlamentnek és a Tanácsnak a gazdasági kormányzás megújításáról szóló,
2011 decemberében hatályba lépett hatos jogszabálycsomagja is kifejezetten
elismerte. A jogszabálycsomag kimondta, hogy a nemzeti statisztikai hatóságok szakmai
függetlenségéhez többek között kizárólag szakmai kritériumokon alapuló,
átlátható személyzeti felvételi és elbocsátási gyakorlatra van szükség[5]. Az Európai Parlament továbbá
2012. március 13-án állásfoglalást fogadott el, amely felszólítja a
Bizottságot, hogy haladéktalanul hajtson végre az európai statisztikák
minőségirányításának, valamint kormányzásának javítására szolgáló
intézkedéseket.
2.           AZ ÉRDEKELTEKKEL FOLYTATOTT KONZULTÁCIÓK
EREDMÉNYEI
A javaslat túlnyomórészt a 2011 júniusa
és októbere között többször ülésező, a 223/2009/EK rendelet és a
„Kötelezettségvállalások a statisztikába vetett bizalomért” című
dokumentum módosításával foglalkozó ESS-munkacsoport végső
következtetéseire és ajánlásaira épül. E munkacsoport 14 ország
képviselőiből állt, és „Az európai statisztikák szilárd
minőségirányítása felé” című közleményben meghatározott, az európai
statisztikai rendszer irányításának megerősítésére vonatkozó
következő négy kiemelt kérdést vitatta meg: a nemzeti statisztikai
hivatalok függetlensége, azok nemzeti statisztikai rendszerekben betöltött
koordinációs szerepe, az adminisztratív adatok felhasználása és kezelése és a
„Kötelezettségvállalások a statisztikába vetett bizalomért” című
dokumentum. 
Egyeztetést folytattak továbbá a
javaslattervezetről az európai statisztikai rendszer bizottságával,
amelynek általános feladata az, hogy a statisztikai elvekkel összhangban az
európai statisztikai rendszer számára szakmai iránymutatást nyújtson az európai
statisztikai adatok fejlesztéséről, előállításáról és terjesztéséről.
3.           A JAVASLAT JOGI ELEMEI
A javaslat az európai statisztikai rendszer
meglévő alapvető jogi keretének módosítására szólít fel, amelyet úgy
kell végrehajtani, hogy a jogi keret megfeleljen a közelmúltbeli világgazdasági
fejlemények eredményeként az európai statisztikákkal szemben felmerülő
szakpolitikai igényeknek és kihívásoknak. Az elsődleges cél az európai
statisztikai rendszer irányításának további megerősítése annak érdekében,
hogy biztosítsuk annak nagyfokú megbízhatóságát és megfelelően reagáljunk az
Európai Unión belüli fokozott gazdaságpolitikai koordinációból eredő
adatszükségletre.
Ennek fényében különös jelentőséggel bír
a nemzeti statisztikai hatóságok szakmai függetlensége. Ez a javaslat
kifejezetten olyan személyekként hivatkozik az NSH-k vezetőire, akiknek a
feladataik ellátása során tanúsított függetlensége előfeltétele annak,
hogy megalapozzák saját hivataluk függetlenségét. E célból elengedhetetlen,
hogy az NSH-k vezetői szabadon dönthessenek a folyamatokról, statisztikai
módszerekről, standardokról és eljárásokról, valamint valamennyi európai
statisztika esetében a statisztikai közlemények és kiadványok tartalmáról és
időzítéséről. Tilos továbbá utasításokat kérniük, valamint meg kell
akadályozni, hogy utasításokat kapjanak a nemzeti kormányoktól és más
intézményektől. Az NSH-k vezetői számára ezenfelül nagyfokú
önállóságot kell biztosítani a statisztikai hivatal belső igazgatásával
kapcsolatos döntésekben, valamint engedélyezni kell számukra, hogy az
elvégzendő statisztikai feladatokkal összefüggésben nyilvános
észrevételeket tegyenek az NSH számára előirányzott költségvetésről.
Ezenfelül az NSH-k vezetőinek kinevezése, áthelyezése és elbocsátása
tekintetében olyan átlátható és jogilag kötelező szabályokra van szükség,
amelyek kizárólag szakmai kritériumokon alapulnak.
Az NSH-k vezetőinek azonban amellett,
hogy széles körű önállósággal kell rendelkezniük, elszámoltathatónak is
kell lenniük az NSH-k eredményeiért mind a statisztikai adatok, mind a
költségvetés végrehajtása tekintetében. Ennek megfelelően a
vezetőknek éves jelentést kell készíteniük saját hivataluk statisztikai
tevékenységeiről és pénzügyi helyzetéről. 
A Bizottságnak „Az európai statisztikák
szilárd minőségirányítása felé” című közleményében szereplő
előírásaival összhangban, a 223/2009/EK rendelet módosítására vonatkozó
javaslat magában foglalja a „Kötelezettségvállalások a statisztikába vetett
bizalomért” című dokumentum létrehozását is. Az európai statisztika
gyakorlati kódexének és különösen az NSH-k függetlensége elvének tiszteletben
tartásáról szóló e nyilatkozatok célja, hogy megerősítsék az Unió
statisztikai irányítását és biztosítsák az európai statisztikák
megbízhatóságát. A javaslat értelmében e nyilatkozatokat a tagállamok
kormányainak kell aláírnia, a Bizottságnak pedig ellen kell jegyeznie, és erre
mindkét esetben a lehető legmagasabb szinten kerülne sor. Az egyes
„Kötelezettségvállalások a statisztikába vetett bizalomért” dokumentumokat az
érintett tagállamoknak önállóan kell megszövegezniük, és azoknak országspecifikus
javító intézkedéseket kell tartalmazniuk. Ezen intézkedések tényleges
végrehajtását az Eurostat ellenőrzi annak a meglévő rendszeres
értékelésnek a részeként, amelynek célja ellenőrizni, hogy a tagállamok
megfelelnek-e az európai statisztika gyakorlati kódexének. 
Az NSH-knak a nemzeti statisztikai
rendszerekben betöltött koordinációs szerepét a 223/2009/EK rendelet
5. cikkének (1) bekezdését módosító javaslat pontosítja. A szöveget a
koordinálandó hivatalokra és feladatkörökre vonatkozó kifejezett hivatkozásokkal
egészítették ki.
Az NSH-k szerepét tisztázó további módosítás a
jelenlegi 24. cikket felváltó, a közigazgatási nyilvántartások
alkalmazásáról és integrációjáról szóló új 17a. cikk. Elsődleges
célja az európai statisztikák előállításához felhasznált adminisztratív
adatforrások kiterjedtebb alkalmazására vonatkozó jogi keret létrehozása
anélkül, hogy növelné a válaszadók, az NSH-k és más nemzeti hatóságok terheit.
A javaslat értelmében az NSH-knak a szükséges mértékig részt kell venniük a
statisztikai adatszolgáltatáshoz felhasználható közigazgatási nyilvántartások
megtervezésében, fejlesztésében és megszüntetésében. Koordinálniuk kell továbbá
a vonatkozó szabványosítási tevékenységeket, valamint meg kell kapniuk a
statisztikai céllal gyűjtött adminisztratív adatokra vonatkozó
metaadatokat. A közigazgatási nyilvántartásokhoz ingyenes és időben
történő hozzáférést kell biztosítani az NSH-k, egyéb nemzeti hatóságok és
az Eurostat számára, azonban kizárólag a saját közigazgatási rendszerükön belül
és csupán az európai statisztikák fejlesztéséhez, előállításához és
terjesztéséhez szükséges mértékig.
A 223/2009/EK rendelet 6. cikkének
módosítása az NSH-k tagállami szintű függetlenségére vonatkozó javaslattal
megegyező módon az Eurostat uniós szintű független helyzetének
megfelelő biztosítását is előírja. Ez létfontosságú az európai
statisztikai rendszer egészének megbízhatósága szempontjából, és ezt az
érdekeltekkel folytatott előzetes egyeztetés során a tagállamok túlnyomó
többsége kiemelten hangsúlyozta.
Ezenfelül a statisztikai tevékenységekre
vonatkozó költségvetés-tervezés egyszerűsítése, illetve megszilárdítása
érdekében az európai statisztikai program programozási időszakát
összehangolták az Unió többéves pénzügyi keretével.
Végül a 223/2009/EK rendelet javasolt
módosítása megemlíti a Lisszaboni Szerződés szükséges változtatásait a
Bizottság számára biztosított felhatalmazás és végrehajtási hatáskörök
tekintetében.
4.           KÖLTSÉGVETÉSI VONZATOK
A javaslat várhatóan nem befolyásolja az
európai statisztikai rendszeren belül rendelkezésre álló forrásokat. Ezzel
ellentétben éppen az a célja, hogy leegyszerűsítse és javítsa a rendszeren
belüli koordinációt és együttműködést, és így az európai statisztikák
hatékonyabb előállítását, valamint a válaszadókra nehezedő terhek
csökkenését hozza magával. 
A Bizottságon belüli
humánerőforrás-igényeknek az adott főigazgatóság rendelkezésére álló,
az érintett jogi aktus irányításához rendelt és/vagy az adott
főigazgatóságon belül átcsoportosított személyzettel kell eleget tenni.
5.           OPCIONÁLIS ELEMEK
Nincs.
2012/0084 (COD)
Javaslat
AZ EURÓPAI PARLAMENT ÉS A TANÁCS
RENDELETE
az európai statisztikákról szóló 223/2009/EK
rendelet módosításáról
(EGT- és Svájc-vonatkozású szöveg)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió működéséről
szóló szerződésre és különösen annak 338. cikke (1) bekezdésére,
tekintettel az Európai Bizottság javaslatára,
a jogalkotási aktus tervezetének a nemzeti
parlamenteknek való továbbítását követően,
rendes jogalkotási eljárás keretében,
mivel:
(1)       Az európai statisztikai
rendszer, mint partnerség többek között a rendszer irányításának javításával
általánosságban sikeresen megszilárdította a jó minőségű európai
statisztikák fejlesztését, előállítását és terjesztését biztosító tevékenységeit.
(2)       A közelmúltban azonban néhány
hiányosságot azonosítottak, különös tekintettel a statisztikai
minőségirányítási keretre.
(3)       A Bizottság „Az európai
statisztikák szilárd minőségirányítása felé” című, az Európai
Parlamenthez és a Tanácshoz intézett 2011. április 15-i közleményében[6] e hiányosságok kezelését célzó fellépést
javasolt. Különösen javasolta az Európai Parlament és a Tanács európai
statisztikákról szóló, 2009. március 11-i 223/2009/EK rendeletének[7] célzott módosítását.
(4)       2011. június 20-i
következtetéseiben az Ecofin Tanács üdvözölte a Bizottság kezdeményezését
és hangsúlyozta az európai statisztikai rendszer irányítása és hatékonysága
folyamatos javításának jelentőségét.
(5)       Ezenfelül figyelembe kell
venni az uniós gazdaságirányítási kerettel összefüggő közelmúltbeli
fejleményeknek a statisztika területére gyakorolt hatását, különösen a
statisztikai függetlenséghez kapcsolódó vonatkozásokat, például az átlátható
személyzeti felvételi és elbocsátási gyakorlatot, a költségvetési
előirányzatokat és az adatok közzétételét megelőzően kidolgozott
ütemterveket, amint az a költségvetési egyenleg felügyeletének
megerősítéséről és a gazdaságpolitikák felügyeletéről és
összehangolásáról szóló 1466/97/EK tanácsi rendelet módosításáról szóló, 2011.
november 16-i 1175/2011/EU európai parlamenti és tanácsi rendeletben[8] szerepel, valamint a nemzeti költségvetési
szabályok végrehajtásának monitoringjáért felelős szervek működési
autonómiájával kapcsolatos követelményekhez fűződő
vonatkozásokat, amint az az előzetes költségvetési tervek monitoringjára
és értékelésére, valamint az euróövezeti tagállamok túlzott hiánya
megszüntetésének biztosítására vonatkozó közös rendelkezésekről szóló
.../.../EU európai parlamenti és tanácsi rendeletben szerepel.
(6)       Ezek a vonatkozások azonban
nem korlátozódhatnak a költségvetési felügyeleti rendszer és a túlzott hiány
esetén követendő eljárás céljára előállított statisztikákra, hanem az
európai statisztikai rendszer által fejlesztett, előállított és
terjesztett valamennyi európai statisztikára alkalmazandók.
(7)       Ezenfelül a statisztikai hatóságok
szakmai függetlenségének szükséges feltétele az évente vagy többévente
előirányzott és a statisztikai igények kielégítéséhez elérhető
megfelelő források.
(8)       E célból meg kell
erősíteni a statisztikai hatóságok szakmai függetlenségét, és
minimumstandardokat kell érvényesíteni, különös tekintettel a nemzeti
statisztikai hivatalok (NSH-k) vezetőire, akik számára egyedi garanciákat
kell biztosítani a statisztikai feladatok elvégzése, a szervezetirányítás és a
forráselosztás terén.
(9)       Ezenfelül tisztázni kell az
NSH-k meglévő koordinációs szerepének hatályát, hogy biztosítani lehessen
a nemzeti szintű statisztikai tevékenységek, többek között a
minőségirányítás hatékonyabb koordinációját.
(10)     A statisztikai hatóságok és a
válaszadók terheinek csökkentése érdekében az NSH-k és más nemzeti hatóságok
számára lehetővé kell tenni a közigazgatási nyilvántartásokhoz való
azonnali és ingyenes hozzáférést, illetve azok ugyanilyen felhasználását,
beleértve az elektronikus úton kitöltött nyilvántartásokat is, valamint e
nyilvántartások integrálását a statisztikákba.
(11)     Továbbá az NSH-kkal korai
szakaszban egyeztetni kell a statisztikai célra esetlegesen adatokkal szolgáló
új közigazgatási nyilvántartások kialakításáról és a meglévő közigazgatási
források tervezett módosításáról, illetve megszüntetéséről. Az adminisztratív
adatok tulajdonosainak a vonatkozó metaadatokat is az NSH-k rendelkezésére kell
bocsátaniuk, valamint az NSH-knak koordinálniuk kell a statisztikai
adatszolgáltatás szempontjából lényeges közigazgatási nyilvántartásokra
vonatkozó szabványosításai tevékenységeket.
(12)     Az európai statisztikák
előállításához felhasznált valamennyi bizalmas adat esetén alkalmazandó
közös elvek és iránymutatások értelmében biztosítani kell a közigazgatási
nyilvántartásokból származó adatok bizalmas kezelését. Létre kell hozni továbbá
az ilyen adatokra alkalmazandó minőségértékelési kereteket.
(13)     Az európai statisztikák
minősége és a felhasználók bizalma megerősíthető azáltal, hogy a
nemzeti kormányok is felelősséget vállalnak az európai statisztika
gyakorlati kódexének alkalmazásáért. E célból valamennyi tagállamnak létre kell
hoznia egy „Kötelezettségvállalások a statisztikába vetett bizalomért”
című dokumentumot, kormányaiknak pedig konkrét kötelezettségvállalásokat
kell tenniük a magatartási szabályzat és a nemzeti minőségbiztosítási
keretek végrehajtására, ideértve az önértékelést és a javító intézkedéseket is.
(14)     Mivel a nagyfokú függetlenség
biztosítása érdekében az európai statisztikák előállításának hosszú távú
működési és pénzügyi tervezésen kell alapulnia, az európai statisztikai
programnak a többéves pénzügyi keret időszakával azonos időszakra
kell vonatkoznia.
(15)     A 223/2009/EK rendelet az
abban szereplő egyes rendelkezések végrehajtására vonatkozó hatásköröket
ruház a Bizottságra; a Lisszaboni Szerződés hatálybalépésének
eredményeként a 223/2009/EK rendelet értelmében a Bizottságra ruházott
hatásköröket össze kell hangolni a Szerződés 290. és 291. cikkével.
(16)     A Bizottságnak felhatalmazást
kell kapnia arra, hogy a Szerződés 290. cikkével összhangban a
223/2009/EK rendelet bizonyos nem létfontosságú elemeinek kiegészítése és
módosítása céljából felhatalmazáson alapuló jogi aktusokat fogadjon el annak
érdekében, hogy minőségi követelményeket, például a statisztika
előállítására vonatkozó célértékeket és minimumstandardokat határozzon
meg, amennyiben az ágazati statisztikai jogszabály nem rendelkezik
ezekről. A Bizottságnak gondoskodnia kell arról, hogy e felhatalmazáson
alapuló jogi aktusok ne rójanak jelentős adminisztratív többletterhet a
tagállamokra és a válaszadó egységekre.
(17)     Különösen fontos, hogy a
Bizottság az előkészítő munka során megfelelő konzultációt
folytasson többek között szakértőkkel. A Bizottság a felhatalmazáson
alapuló aktusok előkészítése és szövegezése során biztosítja a releváns
dokumentumok párhuzamos, időben történő és megfelelő benyújtását
az Európai Parlament és a Tanács részére.
(18)     A bizalmas adatokhoz való
statisztikai célú hozzáférés végrehajtásához egységes feltételekre van szükség.
A Bizottságot végrehajtási hatáskörökkel kell felruházni az e hozzáférést Uniós
szinten szabályozó előírások, szabályok és feltételek létrehozása
céljából, a Bizottság végrehajtási hatásköreinek gyakorlására vonatkozó
tagállami ellenőrzési mechanizmusok szabályainak és általános elveinek megállapításáról
szóló, 182/2011/EU európai parlamenti és tanácsi rendelet[9] 5. cikkében meghatározott
vizsgálóbizottsági eljárásnak megfelelően.
(19)     Mivel e rendelet
célkitűzéseit a tagállamok nem tudják kielégítően megvalósítani, és
ezért azok az Unió szintjén jobban megvalósíthatók, az Unió az Európai Unióról
szóló szerződés 5. cikkében meghatározott szubszidiaritás elvével
összhangban intézkedéseket fogadhat el. Az említett cikkben foglalt arányosság
elvének megfelelően ez a rendelet nem lépi túl az e cél eléréséhez szükséges
mértéket.
(20)     Az európai statisztikai
rendszer bizottságával konzultáltak,
ELFOGADTA EZT A RENDELETET:
1. cikk
A 223/2009/EK rendelet a következőképpen
módosul:
(1)                   
A 2. cikk (1) bekezdésének a) pontja helyébe a
következő szöveg lép:
„a)        „szakmai függetlenség”: a
statisztikákat független módon kell fejleszteni, előállítani és
közzétenni, különösen az alkalmazandó technikák, definíciók, módszertanok és
források kiválasztását, valamint az időzítést és a terjesztés valamennyi
formájának tartalmát illetően, mindenféle politikai vagy egyéb
érdekcsoport, illetve uniós vagy nemzeti hatóság nyomásától mentesen;”
(2)                   
Az 5. cikk (1) bekezdésének helyébe a
következő szöveg lép:
„(1) E tekintetben az egyes tagállamok által
az európai statisztikák fejlesztése, előállítása és közzététele érdekében
nemzeti szinten végzett valamennyi tevékenység összehangolásáért felelős
szervként kijelölt nemzeti statisztikai hatóság (a továbbiakban: NSH)
látja el a kizárólagos kapcsolattartó szerepét a Bizottság (Eurostat) felé a
statisztikával kapcsolatos ügyekben.
Az NSH koordinációs szerepének az európai
statisztikák fejlesztésért, előállításáért és terjesztéséért felelős
valamennyi egyéb nemzeti hatóságra ki kell terjednie. Az NSH különösen felel a
nemzeti szintű statisztikai programozásért és jelentéstételért,
minőség-ellenőrzésért, módszertanért, adattovábbításért és az európai
statisztikai rendszer statisztikai tevékenységeiről folytatott
kommunikációért.”
(3)                   
A szöveg a következő 5a. cikkel egészül ki:
„5a.
cikk
Az NSH-k vezetői
(1)        Saját nemzeti statisztikai
rendszerükön belül az NSH-k vezetői kizárólagosan felelnek a folyamatokra,
statisztikai módszerekre, szabványokra és eljárásokra, valamint valamennyi
európai statisztika esetében a statisztikai közlemények és kiadványok
tartalmára és időzítésére vonatkozó határozatokért. Felhatalmazást kapnak
arra, hogy az NSH belső irányításával kapcsolatos valamennyi kérdésben
határozzanak. Az NSH-k vezetői az európai statisztikák fejlesztésében,
előállításában és terjesztésében közreműködő valamennyi nemzeti
hatóság statisztikai tevékenységét koordinálják. E feladatok végrehajtása során
az NSH-k vezetői független módon járnak el; egyetlen kormányzati vagy más
intézménytől, szervtől, hivataltól vagy jogalanytól sem kérnek vagy
fogadnak el utasításokat; az e feladatok elvégzésével nem
összeegyeztethető tevékenységektől tartózkodnak.
(2)        Az NSH-k vezetőire vonatkozó
személyzeti felvételi, áthelyezési és elbocsátási eljárások átláthatók, és
kizárólag szakmai kritériumokon alapulnak.
(3)        Az NSH-k vezetői
elszámoltathatók a hivatal statisztikai tevékenységeiért és költségvetése
végrehajtásáért, éves jelentést készítenek, és észrevételeket tehetnek a
hivatal statisztikai tevékenységével kapcsolatos, a költségvetési
előirányzatokat érintő kérdésekről.
(4)        Az európai statisztikai rendszeren
belül az NSH-k vezetői saját nemzeti statisztikai rendszerüket
képviselik.”
(4)                   
A 6. cikk (2) bekezdésének helyébe a következő
szöveg lép:
„(2)      Uniós szinten a Bizottság (Eurostat)
függetlenül eljárva biztosítja az európai statisztikák előállítását a
megállapított szabályoknak és statisztikai elveknek megfelelően. E
tekintetben kizárólagos felelőssége, hogy döntsön a folyamatokról,
statisztikai módszerekről, standardokról és eljárásokról, valamint a
statisztikai közlemények tartalmáról és időzítéséről.”
(5)                   
A 11. cikk szövege a következő (3) bekezdéssel
egészül ki:
„(3)      A tagállamok megteszik a magatartási
szabályzat végrehajtásához szükséges intézkedéseket annak érdekében, hogy
fenntartsák a statisztikáikba vetett bizalmat. E célból a kormányuk által
képviselt egyes tagállamok aláírják és végrehajtják a „Kötelezettségvállalások
a statisztikába vetett bizalomért” című dokumentumot, amely a magatartási
szabályzat végrehajtására, valamint egy nemzeti minőségbiztosítási keret,
többek között az önértékelés és a javító intézkedések létrehozására vonatkozó
konkrét szakpolitikai kötelezettségvállalásokat tartalmaz. A dokumentumot a
Bizottság ellenjegyzi.
A Bizottság a tagállamok által küldött éves
jelentés alapján rendszeresen ellenőrzi a kötelezettségvállalásokat. A
Bizottság e rendelet hatálybalépésétől számított három éven belül
jelentést nyújt be az Európai Parlamentnek és a Tanácsnak e
kötelezettségvállalások végrehajtásáról.”
(6)                   
A 12. cikk (2) bekezdésének második albekezdése
helyébe a következő szöveg lép:
„Az egyedi minőségi követelményeket,
például a statisztika előállításának célértékeit és minimumstandardjait
ágazati jogszabályokban is meg lehet állapítani. Amennyiben az ágazati
jogszabály arról nem rendelkezik, a Bizottság a 26a. cikkel összhangban
felhatalmazáson alapuló jogi aktusok révén elfogadhat ilyen konkrét
minőségi követelményeket.”
(7)                   
A 13. cikk (1) bekezdésének helyébe a
következő szöveg lép:
„(1)      Az európai statisztikai program biztosítja az európai
statisztikák fejlesztésének, előállításának és terjesztésének keretét, és
a többéves pénzügyi keret időszakával megegyező időszakra
meghatározza a főbb területeket és az előirányzott intézkedések
célját. Az Európai Parlament és a Tanács határoz róla. Hatását és
költséghatékonyságát független szakértők részvételével értékelik.”
(8)                   
A szöveg a következő 17a. cikkel egészül ki:
„17a. cikk
A közigazgatási nyilvántartásokhoz való hozzáférés, azok felhasználása
és integrációja
„(1)      A válaszadók terheinek csökkentése
érdekében az NSH-k, a 4. cikkben említett más nemzeti hatóságok és a
Bizottság (Eurostat) jogosultak a közigazgatási nyilvántartásokhoz való
haladéktalan és ingyenes hozzáférésre és azok ilyen felhasználására, valamint e
közigazgatási nyilvántartások statisztikákba történő integrálására olyan
mértékben, amennyire ezek az európai statisztikák fejlesztéséhez,
előállításához és terjesztéséhez szükségesek.
(2)        A más szervek által létrehozott és
fenntartott közigazgatási nyilvántartások kezdeti kialakításáról, későbbi
fejlesztéséről és megszüntetéséről egyeztetni kell az NSH-kkal és a
Bizottsággal (Eurostattal), illetve ezeket a szerveket be kell vonni e
folyamatokba, elősegítve ezzel e nyilvántartások statisztikai célú további
felhasználását. Az NSH-k és a Bizottság (Eurostat) jogosultak a statisztikai
adatszolgáltatás szempontjából lényeges közigazgatási nyilvántartásokra
vonatkozó szabványosítási tevékenységek koordinálására.
(3)        Az NSH-knak, más nemzeti
hatóságoknak és a Bizottságnak (Eurostat) az (1) és (2) bekezdés szerinti
hozzáférése és bevonása kizárólag a saját közigazgatási rendszerükön belül
található közigazgatási nyilvántartásokra korlátozódik.
(4)        A statisztikai célra felhasznált
közigazgatási nyilvántartások tulajdonosai a vonatkozó metaadatokat NSH-k
rendelkezésére bocsátják.
(5)        Az NSH-k és a közigazgatási
nyilvántartások tulajdonosai kialakítják a szükséges együttműködési
mechanizmusokat.”
(9)                   
A 23. cikk második albekezdése helyébe a
következő szöveg lép:
„Az uniós szintű hozzáférésre vonatkozó
előírásokat, szabályokat és feltételeket a 27. cikk (2) bekezdésében
említett vizsgálóbizottsági eljárásnak megfelelően kell meghatározni.”
(10)               
A 24. cikket el kell hagyni.
(11)               
A szöveg a következő 26a. cikkel egészül
ki:
„26a.
cikk
A felhatalmazás gyakorlása
(1)        A felhatalmazáson alapuló jogi aktusok
elfogadására vonatkozóan a Bizottság részére adott felhatalmazás gyakorlásának
feltételeit e cikk határozza meg.
(2)        A Bizottság e rendelet
hatálybalépésétől számított öt évre szóló felhatalmazást kap a
12. cikk (2) bekezdésében említett felhatalmazáson alapuló jogi aktusok
elfogadására. A Bizottság legkésőbb kilenc hónappal az ötéves
időtartam vége előtt jelentést készít a felhatalmazásról. A
felhatalmazás hallgatólagosan azonos időtartamra meghosszabbodik,
amennyiben az Európai Parlament és a Tanács az egyes időszakok vége
előtt legalább három hónappal nem emel kifogást e meghosszabbítás ellen.
(3)        Az Európai Parlament vagy a Tanács
bármikor visszavonhatja a 12. cikk (2) bekezdésében említett
felhatalmazást.
A visszavonásról szóló határozat megszünteti
az abban meghatározott felhatalmazást. Az említett határozat az Európai Unió
Hivatalos Lapjában való kihirdetésének napján vagy a határozatban megjelölt
napon lép hatályba. A határozat nem érinti a már hatályban lévő,
felhatalmazáson alapuló jogi aktusok érvényességét.
(4)        A Bizottság a felhatalmazáson
alapuló jogi aktus elfogadását követően arról egyidejűleg értesíti az
Európai Parlamentet és a Tanácsot.
(5)        A 12. cikk (2) bekezdése
alapján elfogadott, felhatalmazáson alapuló jogi aktus csak akkor lép hatályba,
ha az értesítést követő két hónapos időtartam leteltéig sem az
Európai Parlament, sem a Tanács nem emelt kifogást a felhatalmazáson alapuló
jogi aktus ellen, vagy ha az Európai Parlament és a Tanács az időtartam
leteltét megelőzően egyaránt arról tájékoztatta a Bizottságot, hogy
nem emel kifogást. Az Európai Parlament vagy a Tanács kezdeményezésére ez az
időszak két hónappal meghosszabbítható.”
(12)               
Az 27. cikk helyébe a következő szöveg lép:
„27.
cikk
Bizottság
(1)        A Bizottság munkáját az európai
statisztikai rendszer bizottsága segíti. Ez a bizottság a 182/2011/EU rendelet
értelmében vett bizottságnak minősül.
(2)        Az e bekezdésre való hivatkozás
esetén a Bizottság végrehajtási hatásköreinek gyakorlására vonatkozó tagállami
ellenőrzési mechanizmusok szabályainak és általános elveinek
megállapításáról szóló 182/2011/EU európai parlamenti és tanácsi rendelet
5. cikkét kell alkalmazni.”
2. cikk
Hatálybalépés
Ez a rendelet az Európai Unió Hivatalos
Lapjában történő kihirdetését követő huszadik napon lép hatályba.
Ez a rendelet teljes egészében
kötelező és közvetlenül alkalmazandó valamennyi tagállamban.
Kelt Brüsszelben, 2012.4.17.-én.
az Európai Parlament részéről                      a
Tanács részéről
az elnök                                                          az
elnök
[1]               A Bizottság ajánlása a nemzeti és közösségi statisztikai
hivatalok függetlenségéről, integritásáról és elszámoltathatóságáról,
COM(2005) 217 végleges, 2005.5.25.
[2]               HL L 87., 2009.3.31., 164. o.
[3]               COM(2011) 211 végleges, 2011.4.15.
[4]               Az európai statisztika gyakorlati
kódexének módosítását az európai statisztikai rendszer
bizottsága 2011. szeptember 28-án hagyta jóvá.
[5]               Az Európai Parlament és a Tanács 1175/2011/EU rendelete
a költségvetési egyenleg felügyeletének megerősítéséről és a
gazdaságpolitikák felügyeletéről és összehangolásáról szóló 1466/97/EK
tanácsi rendelet módosításáról, 1. cikk (14) bekezdés,
HL L 306., 2011.11.23., 12. o.
[6]               COM(2011) 211 végleges.
[7]               HL L 87., 2009.3.31., 164. o.
[8]               HL L 306., 2011.11.23, 12. o.
[9]               HL L 55., 2011.2.28, 13. o.